Сильди щыщ зэадэзэкъуэ
Дагъыстэн
Республикэм и Цумадин районым хыхьэ Сильди къуажэм «Центр спортивной подготовки по единоборствам» зыфIаща IуэхущIапIэ иныр щаухуэну загъэхьэзыр. УФ-м и Президент Путин Владимир и унафэкIэ ирагъэжьащ мы лэжьыгъэшхуэр.
Жэрдэмыр зейр Нурмагомедов Хьэбибщ, и адэ Абдулманап и фэеплъу спорт IуэхущIапIэ къызэIуихыну зэрыхуейр щIалэщIэм Президентым жриIауэ щытащ.
Метр мини 2-м нэс зи лъагагъ бгыщхьэм тес къуажэм щаухуэну центрым бэнакIуэхэр зыхуеину псори хэтынущ, хьэщIэщ, щIыпIэм къыщыщIэж псы хущхъуэхэр къыщагъэсэбэп зыгъэпсэхупIэ, сабий лагерь жыпIэми.
Мы IуэхущIапIэ-гъэсапIэр спортым зегъэужьыным теухуауэ ди къэралым къыщащта программэм хагъэхьащ. Абы гупыж зыщIхэм я мылъку халъхьэну хуит ящIыну къыщIэкIынущ, ауэ зэкIэ унафэ щыIэкъым.
Центрыр джабэ нэкIум кIэращIыхьынущ, щIы захуэ абдеж зэрыщымыIэм къыхэкIыу. ЗэрыгурыIуэгъуэщи, абы лэжьыгъэр нэхъ хьэлъэ, кIыхьлIыхь ищIынри хэлъщ. Къапщтэмэ, ухуакIуэхэм къапэщылъщ центрым хуэкIуэ гъуэгу ящIыну, километри 2,5-рэ электрокIапсэу яукъуэдиину, километр 1,5-кIэ псы пхрашыну, мэзым щыщу ябж щIы гектаритIыр абы къыхагъэкIыу IуэхущIапIэм хуит къыхуащIыну. Иужьрейм и унафэр зыщIынур УФ-м и Правительствэращ.
Республикэми районми я унафэщIхэр поплъэ Iуэхур щежьэнум. Абыхэм шэч къытрахьэркъым Сильди къуажэр цIыху кIуапIэ зэрыхъунум, а жылэм дунейм щыцIэрыIуэ куэд зэрыщызэблэкIынум. ЦIыхур щыкуэдым гъащIи лэжьыгъи щыIэщ: IуэхущIапIэхэр нэхъыбэ хъунущ, налогыу къыхэкIми къыщIигъунущ.
Яухуэнум сом мелуан 450-рэ текIуэдэну къабжащ. Абы и процент 95-р федеральнэ мылъкущ, адрейр щIыналъэм хелъхьэ.
Зыпэмыплъа гугъуехь къыкъуэмыкIмэ, центрым етIанэгъэ елэжьын щIадзэнущ, ар яухыну я мурадщ 2023 гъэм нэхърэ мынэхъ кIасэу.
Псалъэм къыдэкIуэу жыпIэнумэ, Хьэбиб нэгъабэ дыгъэгъазэ мазэм Мэхъэчкъалэ къыщызэIуихащ и адэм и цIэр зезыхьэ спорт IуэхущIапIэ. Ар цIыху 200-м зыщагъэсэным тещIыхьащ, зэраухуари зэадэзэкъуэм я мылъкущ. Хьэбиб и мурадщ мыр еджапIэ-интернат ищIыну, сабийхэм зыщагъэсэным, щыпсэуным сыткIи хуэгъэпсауэ.
